Boge Berg
Store norske leksikon,Kunst og estetikk,Bildende kunst,Samtidskunst,Skulptur og mosaikk i samtidskunsten
Boge Berg er en norsk billedhugger, maler og grafiker, som har utført en rekke monumentale skulpturer og offentlige utsmykninger i Norge samt portretter og skulpturer i ekspressiv stil. Han var professor ved Statens kunstakademi fra 1982–1988 og rektor samme sted mellom 1985–1987.
Utdanning Berg ble utdannet ved Statens håndverks- og kunstindustriskole, metallavdelingen 1962–1965, Statens kunstakademi, skulptur 1965–1967, Kungliga Konsthögskolan i Stockholm 1967. Uttrykk og karriere Tidlig i karrieren brukte han et assosiasjonsskapende, surrealistisk formspråk i sine skulpturer, men senere har han uttrykt seg mer ekspressivt med opprevet modellering og kraftige kontraster mellom lys og skygge.Han har utført originale, treffsikre portretter, blant annet av Gerhard Fischer. Videre har han laget skulpturgrupper og monumentalarbeider, blant annet utenfor rådhuset i Ålesund og ved fylkeshuset i Aust-Agder (Arendal). To figurer i bronse ved Ankertorvet i Oslo har tittelen Kraften, drømmen – mørket, lyset bor i meg, hvem er jeg? (1982). En fonteneskulptur ved Norges miljø- og biovitenskapelige universitet i Ås er også signert Boge Berg.Boge Berg har holdt en rekke separatutstillinger og deltatt ved kollektivutstillinger samt utenlandske kunstbiennaler, blant annet ungdomsbiennalen i Paris 1967 og biennalen i Venezia 1976. Han har vært representert på Høstutstillingen flere ganger. Berg er representert blant annet i Nasjonalmuseet i Oslo, Astrup Fearnley Museet og Moderna Museet i Stockholm.Han var formann i Norsk Billedhoggerforening fra 1990–1992. Les mer i Store norske leksikon Boge Berg i Norsk kunstnerleksikon Norsk kunsthistorie skulptur Eksterne lenker Boge Bergs nettsider Litteratur Berg, Boge. (1989). Nå, en erkjennelse: skulpturer. Labyrinth Press. Fulltekst hos NB digital.